«Πόλεμος» δηλώσεων Αθήνας-Αγκυρας μετά την επιθετική ρητορική της Τουρκίας για τα Ιμια και τις δηλώσεις του υπουργού Εξωτερικών Μεβλούτ Τσαβούσογλου ότι «αν θέλαμε να ανεβούμε στα Ιμια θα μπορούσαμε να το κάνουμε».



Μετά την απάντηση του ελληνικού υπουργείου Εξωτερικών, την σκυτάλη πήρε ο υπουργός Αμυνας Πάνος Καμμένος ανεβάζοντας ακόμα περισσότερο τους τόνους και ενώ το σκηνικό έντασης που έχει δημιουργηθεί είναι άκρως επικίνδυνο.



«Αν θέλουν να πατήσουν τα Ιμια, να δούμε, θα φύγουν από εκεί; Να δούμε πώς θα φύγουν μετά», είπε στον ΣΚΑΪ το πρωί της Κυριακής ο Πάνος Καμμένος και συνέχισε: «Να θυμίσουμε στον κ. Τσαβούσογλου ότι πρωθυπουργός δεν είναι ο Σημίτης αλλά ο Τσίπρας, υπουργός Εξωτερικών δεν είναι ο Πάγκαλος που είχε τη θεωρία για τις σημαίες που τις έπαιρνε ο αέρας, αλλά ο Κοτζιάς και υπουργός Αμυνας είμαι εγώ. Δεν υπάρχει λοιπόν θέμα να πατήσει ελληνικό νησί ο κ. Τσαβούσογλου ή οποιοσδήποτε λάβει τέτοια εντολή. Θα αντιμετωπιστεί άμεσα και αυτό είναι ξεκάθαρο τόσο προς την τουρκική πλευρά όσο και προς τους συμμάχους μας».



«Οι προσπάθειες της τουρκικής πλευράς- ενόψει του δημοψηφίσματος- να καλέσουν κοντά τους τους εθνικιστές, με κορυφαίο τον πρωθυπουργό που έκανε το σήμα των Γκρίζων Λύκων, μιας οργάνωσης δολοφόνων, μέσα στην τουρκική εθνοσυνέλευση είναι κινήσεις πανικού, φέρνουν μία κατάσταση επικίνδυνη για την Τουρκία και την περιοχή», συμπλήρωσε ο Πάνος Καμμένος και πρόσθεσε: «Η Ελλάδα δεν απαντά σε λεκτικές προκλήσεις, αλλά ξεκαθαρίζει ότι δεν πρόκειται να κάνει πίσω σε κυριαρχικά δικαιώματα». Ο υπουργός Αμυνας αναφέρθηκε και στα συχνά τουρκικά δημοσιεύματα το τελευταίο διάστημα, κάνοντας λόγο για «μαϊμού» ειδήσεις. «Στην Τουρκία δεν υπάρχουν πια ελεύθεροι δημοσιογράφοι. Οποιος δεν ακολουθεί τις εντολές τους καθεστώτος συλλαμβάνεται. Εχουμε δει απίστευτα πράγματα. Βίντεο με πλοίο που δένει στα Ιμια, το οποίο ήταν δικό τους νησί πολλά μίλια μακριά. Μετά μας είπαν για ελικόπτερο που υπερίπταται στον ελληνικό χώρο, κάτι που δεν υπήρξε ποτέ. Αυτά δείχνουν προσπάθειες για εσωτερική κατανάλωση που προκαλούν μόνο θυμηδία». «Η Ελλάδα δεν απαντά σε προκλήσεις λεκτικές αλλά δεν θα κάνει πίσω σε κυριαρχικά δικαιώματα. Τα στημένα επεισόδια των Τούρκων προκαλούν θημυδία» κατέληξε για το θέμα ο υπουργός Άμυνας.



Κοτζιάς: Ο Τσαβούσογλου επιλέγει τις προσωπικές επιθέσεις



«Όταν κάποιος αδυνατεί να απαντήσει πολιτικά στα γεγονότα, πιθανόν, να μην τα κατανοεί. Επιθέσεις που δεν προάγουν τις σχέσεις μεταξύ των δύο χωρών και είναι ξένες στον πολιτικό πολιτισμό μας. Ο καθείς και το μέτρο του» ήταν η απάντηση του υπουργείου Εξωτερικών στις δηλώσεις του Τούρκου υπουργού Εξωτερικών. Την Κυριακή 29 Ιανουαρίου 2017, ανήμερα της συμπλήρωσης 21 ετών από την κρίση στα Ίμια, μία τουρκική πυραυλάκατος στην οποία επέβαινε ο αρχηγός των τουρκικών ενόπλων δυνάμεων στρατηγός Χουλουσί Ακάρ μαζί με τους αρχηγούς του τουρκικού στρατού, ναυτικού και αεροπορίας, παραβίασε τα ελληνικά χωρικά ύδατα και προσέγγισε τις βρχονησίδες Ίμια. Το τουρκικό πολεμικό πλοίο συνόδευαν δύο σκάφη ανορθοδόξου πολέμου των τουρκικών ειδικών δυνάμεων με άγνωστο αριθμό κομάντος.



Πηγή: thetoc.gr